**Ártánd Község Önkormányzata Képviselő-testületének …/2024. (XII. ...) önkormányzati rendelete**

**Ártánd Község Díszpolgára cím, valamint a Pro Urbe Ártánd díj alapításáról és adományozásának rendjéről**

Ártánd Község Önkormányzat Képviselő-testülete a Magyarország címerének és zászlajának használatáról, valamint az állami kitüntetésekről szóló 2011. évi CCII. törvény 24. § (9) bekezdésében kapott felhatalmazás alapján, az Alaptörvény 32. cikk (1) bekezdés i) pontjában meghatározott feladatkörében eljárva Ártánd Község Önkormányzata Szervezeti és Működési Szabályzatáról szóló 6/2024. (X. 2.) önkormányzati rendelet 40. § (3) bekezdés e) pontjában biztosított véleményezési jogkörében eljáró Ártánd Község Önkormányzata Ügyrendi Bizottság véleményének kikérésével a következőket rendeli el:

**1. §**

Ártánd Község Önkormányzata (a továbbiakban: Önkormányzat) attól a céltól vezérelve, hogy a helyi közösség szolgálatában kiemelkedő érdemeket szerzett személyeket, közösségeket, intézményeket, szervezeteket méltó elismerésben részesíthesse, valamint személyüket és cselekedeteiket megfelelőképpen értékelve állíthassa példaként a jelen és az utókor elé Ártánd Község Díszpolgára címet és Pro Urbe Ártánd Díjat alapít.

**Ártánd Község Díszpolgára cím**

**2. §**

(1) Ártánd Község Díszpolgára cím adományozható annak a magyar vagy külföldi állampolgárnak, aki valamely kiemelkedően jelentős munkájával vagy egész életművével mind a városon belül, mind pedig országosan vagy nemzetközi viszonylatban olyan általános elismerést szerzett, amely hozzájárult a település jó hírnevének öregbítéséhez, továbbá példamutató emberi magatartása miatt egyébként köztiszteletben áll.

(2) Évente legfeljebb egy díszpolgári cím adományozható, de a Képviselő-testület dönthet úgy is, hogy az adott évben nem ad ki díszpolgári címet.

(3) A díszpolgári címmel külön erre a célra készített díszoklevél és bruttó 250.000 forint összegű pénzbeli juttatás jár.

(4) Díszpolgári címre javaslatot a polgármester és a települési képviselő tehet.

(5) Az elismerés odaítélése a képviselő-testület joga.

(6) A cím adományozására javaslatot tenni a képviselő-testület által meghatározott időpontig lehet.

(7) A képviselő-testület az elismerés odaítéléséről a megválasztott képviselők több mint a felének szavazatával dönt.

(8) A díszpolgári cím a képviselő-testület által meghatározott ünnepségen kerül átadásra.

(9) A község díszpolgára az adományozástól kezdve viselheti a kitüntető címet, valamint élvezi azokat a kiváltságokat, amelyek e rendelet szerint a díszpolgárokat megilletik.

(10) A község díszpolgára:

*a)* tanácskozási joggal részt vehet a képviselő-testület ülésein,

*b)* az önkormányzat által rendezett minden ünnepségre hivatalos, és a lehetőségek szerint ezeken megkülönböztetett hely illeti meg.

(11) Az elismerésben részesített személyekről a jegyző nyilvántartást vezet.

**Pro Urbe Ártánd Díj**

**3. §**

(1) Pro Urbe Ártánd Díj adományozható azoknak a személyeknek, közösségeknek, intézményeknek, szervezeteknek, akik/amelyek tartósan kiemelkedő tudományos, művészeti, közéleti munkásságukkal, az egészségügy-szociális, az oktatás-nevelés, közművelődés, sport, közbiztonság, a gazdaság területén kifejtett tevékenységükkel a település fejlődéséhez, jó híre növeléséhez hozzájárultak.

(2) Évente legfeljebb egy Pro Urbe Ártánd Díj adományozható, de a Képviselő-testület dönthet úgy is, hogy az adott évben nem ad ki Pro Urbe Ártánd Díjat.

(3) A kitüntetett a díjjal pénzjutalomban részesül, melynek összege: bruttó 150.000 Ft.

(4) A Pro Urbe Ártánd Díj plakettből, és oklevélből áll.

(5) Az oklevél tartalmazza az adományozó megnevezését, a képviselő-testületi határozat számát, a Pro Urbe Ártánd Díjban részesített nevét, az adományozás jogcímét, az adományozás időpontját, a polgármester és a jegyző aláírását, valamint az önkormányzat hivatalos bélyegzőjének lenyomatát.

(6) Pro Urbe Ártánd Díjra javaslatot a polgármester és a települési képviselő tehet.

(7) A díj odaítélése a képviselő-testület joga.

(8) A díj adományozására javaslatot tenni a képviselő-testület által meghatározott időpontig lehet.

(9) A képviselő-testület az elismerés odaítéléséről a megválasztott képviselők több mint a felének szavazatával dönt.

(10) A Pro Urbe Ártánd Díj átadása a képviselő-testület által meghatározott ünnepségen kerül átadásra.

(11) A díjazott személyekről a jegyző nyilvántartást vezet.

**4. §**

Ez a rendelet 2024. december 13-án lép hatályba.

**Benkő Sándor Dr. Köstner Dávid**

polgármester jegyző

**Záradék:**

A rendelet hirdetőtáblán való kifüggesztéssel kihirdetve 2024. december …. napján.

**Dr. Köstner Dávid**

jegyző

Végső előterjesztői indokolás

**JOGSZABÁLYTERVEZET INDOKOLÁSA**

*(a jogalkotásról szóló 2010. évi CXXX. törvény 18. § szerint)*

Ártánd Község Önkormányzat Képviselő-testületének a Magyarország címerének és zászlajának használatáról, valamint az állami kitüntetésekről szóló 2011. évi CCII. törvény 24. § (9) bekezdése és  az Alaptörvény 32. cikk (1) bekezdés i) pontja alapján Ártánd Község Díszpolgára cím, valamint a Pro Urbe Ártánd díj alapításáról és adományozásának rendjéről új rendelet kerül megalkotásra.

**1. §-hoz**

A rendelet célját határozza meg.

**2. §-hoz**

Ártánd Község Díszpolgára címet határozza meg.

**3. §-hoz**

Pro Urbe Ártánd Díjat határozza meg.

**4. §-hoz**

Rendelkezik a rendelet hatályba lépéséről.

**\* \* \***

Az indokolás közzététele megtörténik az előterjesztés közzétételével.

A javasolt szabályozás az európai uniós jogból eredő kötelezettségekkel összhangban van.

A jogalkotásról szóló 2010. évi CXXX. törvény 20. § szerinti egyeztetési kötelezettség jelen szabályozásnál nem releváns.