****

**Fenntartó neve:** Biharkeresztes Város Önkormányzata

**Székhelye:** 4110 Biharkeresztes, Széchenyi u. 57.sz.

**A szolgáltató, intézmény neve, székhelye, telephelye:**

Nefelejcs Biztos Kezdet Gyerekház 4110 Biharkeresztes, Kossuth u. 32. sz.

**E-mail:** [gyerekhaz.biharkeresztes@bosz.hu](mailto:gyerekhaz.biharkeresztes@bosz.hu); tel:06-54/475-349

**SZAKMAI BESZÁMOLÓ**

**2024.**

1. **ALAPFELADATOK**

A BIZTOS KEZDET GYEREKHÁZ MŰKÖDÉSÉNEK JOGSZABÁLYI HÁTTERE:

* **1997. évi XXXI. törvény a gyermekek védelméről és a gyámügyi igazgatásról**
* **40/2018. (XII. 4.) EMMI rendelet a gyermekek esélynövelő szolgáltatásainak szakmai feladatairól és működésük feltételeiről**
* **191/2008. (VII. 30.) Korm. rendelet a támogató szolgáltatás és a közösségi ellátások finanszírozásának rendjéről**
* **283/2020. (VI. 17.) Korm. rendelet a járványügyi készültség bevezetéséről**

2024. évben a gyerekházakra vonatkozó jelentős jogszabályi változás nem volt. Működésünket jelentősen segítik a 2023. évi változások, melyek könnyítették munkákat, az alábbiak voltak:

***a 40/2018. (XII. 4.) a gyermekek esélynövelő szolgáltatásainak szakmai feladatairól és működésük feltételeiről szóló EMMI rendelet (továbbiakban R.) 3. § (4) bekezdése értelmében:*** a Biztos Kezdet Gyerekház nyújtotta szolgáltatást rendszeresen igénybe vevő gyermekek legalább felének

*a)* rendszeres gyermekvédelmi kedvezményben részesülő gyermeknek kell lennie, vagy

*b)* a településre vonatkozó integrált településfejlesztési stratégiában szegregált vagy szegregációval veszélyeztetett területnek nyilvánított lakókörnyezetben kell élnie.

*(Eltűnt a hátrányos, halmozottan hátrányos minősítésre vonatkozó előírás.)*

**Másik fontos változás, mely 2023. augusztus 04-től hatályos:**

A R. (4) bekezdésben foglalt feltételek fennállását a szolgáltatás igénybevételének megkezdésekor kell vizsgálni, és azokat az igénybe vevő gyermek tekintetében a szolgáltatás igénybevételének teljes időtartama alatt folyamatosan fennállónak kell tekinteni. Ez azt jelenti, ha valaki a szolgáltatás igénybe vétele idején rendszeres gyermekvédelmi kedvezményben részesül, vagy szegregátumban él, a jogosultságot nem kell a regisztrációja ideje alatt nyomon követnünk évenként, elég csak a belépéskor teljesülnie annak. Eddig folyamatos (évközi) monitorozást igényelt részünkről az, hogy a jogszabályi feltételeknek megfeleljen az igénybe vétel.

Szolgáltatásunk alapelvei, céljai és feladatai, valamint a szolgáltatások igénybevételére vonatkozó szabályok tekintetében 2024-ben nem történt lényeges változás az előző évekhez képest. Ennek megfelelően az ebben a témakörben szereplő pontok továbbra is az előző évi adattartalommal megegyeznek.

*Fontos hangsúlyozni, hogy ezek a célok és alapelvek alapvetően meghatározzák működésünket, ezért szükséges, hogy szerepeljenek a beszámolóban.*

**A szolgáltatás alapelve, célja, feladata**

A Biztos Kezdet program célja, hogy esélyt adjon a hátrányos helyzetű gyermekek számára képességeik kibontakoztatására, a problémák korai felismerésére és fejlesztésére. Prevenciós jellegű programként segít megelőzni a hátrányos helyzetből adódó fejlődésbeli elmaradásokat, csökkenteni a hátrányokat, és elkerülni a kirekesztődést.

A Biztos Kezdet Gyerekház a helyi szükségletekhez igazodva különféle tevékenységeket végezhet, beleértve a védőnői, egészségügyi, szociális és gyermekjóléti szolgáltatásokat, valamint segíthet a családok felkészítésében, a várandósság alatti veszélyek megelőzésében és a gyermek fogadására való felkészülésben.

A program a család- és gyermekjóléti szolgálattal, valamint a család- és gyermekjóléti központtal együttműködve támogatja a gyermekek és családok társadalmi integrációját. A Gyerekház havi rend

szerességgel csoportmegbeszéléseket szervez a megfelelő szakemberek részvételével. A család- és gyermekjóléti szolgálat tájékoztatja a szülőket a Gyerekház szolgáltatásairól és segíti azok igénybevételét.

A gyerekházban a gyermekek fejlődését figyelemmel kísérjük, és rendszeresen rögzítjük a személyes, társas és érzelmi fejlődésüket, kommunikációjukat, nyelvi és írásbeli készségeiket, problémamegoldó képességüket, valamint fizikai és kreatív fejlődésüket. Ezen megfigyelések alapján fejlesztési tervet készítünk, és a szülő-gyermek játéktevékenységét is nyomon követjük.

**Gyerekház szolgáltatásainak 4 szintje**

1. **A gyermekek fejlődését közvetlenül támogató szolgáltatások**

* Rendszeres foglalkozások a gyermekekkel, a szülők aktív bevonásával.
* A gyermekek fejlődésének folyamatos nyomon követése és állapotuk felmérése.
* Fejlődési elmaradások vagy zavarok szűrése.( Amennyiben fejlődési zavar, elmaradás vagy annak gyanúja merül fel, a gyermek és szülei fejlesztő szakemberhez történő irányítása, vagy annak biztosítása, hogy a szükséges segítség a Gyerekházban elérhető legyen, valamint a kezelés folyamatos nyomon követése.)
* Rendszeres team-megbeszélések tartása.

1. **A szülőkre irányuló szolgáltatások**

* Korszerű gyermeknevelési alapelvek népszerűsítése a gyermekekkel való foglalkozások során. Ismeretterjesztő anyagok készítése és azok terjesztése.
* Felkészítés a szülésre és a gyermek fogadására, valamint családtervezési ismeretek átadása. Csoportos szülői beszélgetések a gyermeknevelési kérdésekről.
* Egyéni konzultációk a szülőkkel.
* A gyermekek otthonának felkeresése. A hátrányos helyzetű (beleértve a roma) családok kiemelt bevonása.
* A szülők támogatása szerepeikben, beleértve a szülői, állampolgári és munkavállalói feladataik megerősítését.

1. **A helyi közösségre irányuló szolgáltatások**

* A helyi döntéshozók és fenntartók tájékoztatása a Gyerekház működéséről.
* Aktív részvétel a közösség életében, közösségi rendezvények szervezése.
* Kapcsolatépítés és együttműködés a településen és kistérségben elérhető fejlesztési lehetőségekkel.

1. ***A társszakmák közötti együttműködést segítő szolgáltatások***

* A partnerekkel szakmai kapcsolattartás biztosítása, rendszerszerű, folyamatos együttműködésük megszervezése.
* Esetmegbeszélések kezdeményezése és lebonyolítása.

**Célcsoport, indikátorszámítás**

A Biztos Kezdet Gyerekház nyújtotta szolgáltatás rendszeres igénybe vevőjének számít az a **0–3 éves korú gyermek**, aki szülőjével az adott hónap nyitvatartási napjainak **legalább 35%- százalékában** látogatja a Biztos Kezdet Gyerekházat.

A rendszeres szolgáltatásigénybe vevő gyermekek legalább felének olyan gyermeknek kell lennie, aki rendszeres gyermekvédelmi kedvezményben részesül, vagy aki szegregált, illetve szegregációval veszélyeztetett területen él, a helyi integrált településfejlesztési terv alapján.

A Gyerekház szolgáltatásait rendszeresen igénybe vevő gyermekek létszámának havi átlaga 2000 fő feletti települések esetében (így Biharkeresztesen is) legalább 10 főnek kell lennie. A szolgáltatás továbbra is önkéntes és térítésmentes.

A Gyerekház által nyújtott szolgáltatás igénybevételéről napi jelenléti ívet kell vezetni, amely tartalmazza a gyermek nevét, anyja nevét, a kísérő személy nevét és a kísérő személy aláírását, valamint a gyermekhez fűződő kapcsolatot.

A Gyerekháznak évente átlagosan 12 közösségi rendezvényt kell szerveznie a három év alatti gyermeket nevelő családok, valamint a helyi közösség számára. Ebből legalább 6 rendezvény szakmai tartalmának a Gyerekház szolgáltatásait igénybe vevő családok szükségleteihez kell igazodnia.

**Személyi feltételek 2024-ban:**

* ***1 fő gyerekház-vezető***

végzettsége: általános szociális munkás, szociális szakigazgatás-

szervező; felsőfokú gyógypedagógiai asszisztens, gyermek- és

ifjúságvédelmi ügyintéző, adósságkezelési tanácsadó

* ***1 fő gyerekház-munkatárs***

végzettsége: érettségi

***- 1 fő közfoglalkoztatott (2023.09.15-2024.08.31.)***

**(2024.09.16-2024.02.28.)**

***- 1 fő közfoglalkoztatott* (2024.09.16-2025.02.28.)**

A gyerekházban dolgozó személyek heti 40 órában látják el feladatukat. 2024. szeptemberétől ismét 4 fő látja el a gyerekház feladatait, 2 fő állandó dolgozó, vezető és munkatárs személyében, valamint 2 fő közfoglakoztatott takarító és kisegítő munkakörben**.**

**Tárgyi feltételek**

Tárgyi feltételeink változás történt ebben az évben, sajnos egy kültéri játékunk, a libikóka eltörött, melynek pótlása nem történt meg. Továbbá augusztustól egy Gree típusú légkondícionáló berendezés segíti a hűtés-fűtés rendszerét intézményünkben.

1. ***A GYEREKHÁZ MŰKÖDÉSE***

**Nyitva- és zárva tartás**

Az előző évekhez hasonlóan a Biztos Kezdet Gyerekház nyitva tartásának havi átlagban el kell érnie munkanaponként a *hat órát*, azzal, hogy a Gyerekháznak – meghatározott kivételekkel – *minden munkanapon 8 és 12 óra között nyitva kell tartania*. A kötelező nyitvatartási időn felüli nyitva tartást a Biztos Kezdet Gyerekházban vezetői munkakörben foglalkoztatott személy határozza meg a helyi igények alapján.

A közösségi rendezvény megtartása a nyitva tartás egy része hétvégére és munkaszüneti napra is eshet. A hétvégi és munkaszüneti napra eső nyitvatartási órákat a nyitvatartási idő átlagának számítása során munkanapra eső nyitvatartási óráknak kell tekinteni.

**A Biztos Kezdet Gyerekház szüneteltetheti a szolgáltatás nyújtását:**

*a)*évente legfeljebb három hét időtartamban azzal, hogy ebből legfeljebb két hét lehet egybefüggő,

*b)*a Biztos Kezdet Gyerekház működését ellehetetlenítő vis maior eset elhárításának időtartama alatt és

*c)*a foglalkoztatottaknak a Biztos Kezdet Alapképzésen, a módszertani támogatás keretében biztosított képzésen, továbbképzésen és szakmai műhelyen való részvételének időtartama alatt.

A gyerekház hétfőtől csütörtökig 07.30 -16.00-ig és pénteken: 07.30 -13.30-ig tart nyitva 2022-ben is.

***A családok fogadása az alábbiak szerint történik:***

Hétfő: 08.00-14.00-ig

Kedd: 08.00-14.00-ig

Szerda: 08.00-14.00-ig

Csütörtök: 08.00-16.00-ig

Péntek: 08.00-12.00-ig

A csütörtök kivételével 14.00 -16.00-ig a kötelezően vezetendő dokumentációk elvégzése, programok, mindennapi tevékenységek megszervezése, családlátogatások, szakmaközi kapcsolatok ápolása, a gyerekház tisztán tartása, udvar rendbetétele, játékok tisztán tartása, a fotók feltöltése a közösségi oldalra, bevásárlás történik.

A Biztos Kezdet program keretében rendszeres foglalkozásokat kínálunk a gyermekek számára, melyeknek célja a gyermekek fejlettségéhez igazodó, a fejlődésüket elősegítő emberi és tárgyi környezet folyamatos biztosítása.

**Rendszeresen járó gyerekek száma**

A Biztos Kezdet Gyerekház nyújtotta szolgáltatás rendszeres igénybe vevőjének számít az a **0–3 éves korú gyermek**, aki szülőjével az adott hónap nyitvatartási napjainak **legalább 35%-ban** látogatja a Biztos Kezdet Gyerekházat.

A gyakorlatból tudjuk, hogy egy-egy családi esemény vagy betegség miatt néha kimarad a gyerek, de ez a kimaradás nem lehet 6 hétnél több ahhoz, hogy a család rendszeresen járónak számíthasson.

***A Biztos Kezdet Dokumentációs rendszer adatai szerint a rendszeresen járó regisztrált gyermekek száma 2024-ban:***

|  |  |
| --- | --- |
| **Hónap** | **Havi rendszeresen járók száma** |
| ***Január*** | 10 |
| ***Február*** | 10 |
| ***Március*** | 10 |
| ***Április*** | 10 |
| ***Május*** | 10 |
| ***Június*** | 10 |
| ***Július*** | 10 |
| ***Augusztus*** | 10 |
| ***Szeptember*** | 10 |
| ***Október*** | 10 |
| ***November*** | 10 |
| ***December*** | 10 |

***A Biztos Kezdet Dokumentációs rendszer adatai szerint a jelenlétek száma havi bontásban a regisztrált gyerekek és vendéggyerekek tekintetében 2024.01.01 - 11.30. között:***

|  |  |  |  |  |
| --- | --- | --- | --- | --- |
| **Hónap** | **Regisztrált**  **gyerekek száma** | **Megjelenési alkalmak** | **Vendéggyerekek**  **száma** | **Megjelenési alkalmak** |
| ***Január*** | 10 | 82 | 4 | 9 |
| ***Február*** | 10 | 93 | 7 | 21 |
| ***Március*** | 10 | 80 | 8 | 16 |
| ***Április*** | 10 | 90 | 6 | 21 |
| ***Május*** | 10 | 89 | 8 | 30 |
| ***Június*** | 10 | 87 | 9 | 38 |
| ***Július*** | 10 | 107 | 15 | 65 |
| ***Augusztus*** | 10 | 80 | 16 | 40 |
| ***Szeptember*** | 10 | 99 | 7 | 24 |
| ***Október*** | 10 | 85 | 6 | 17 |
| ***November*** | 10 | 89 | 8 | 28 |

2023. december 01-től - 2024. november 30-ig 6 regisztrált kisgyermek köszönt el a gyerekháztól, akik közül 5 gyerek bölcsődés lett, 1 gyerek pedig óvodás. Új belépőink száma szintén 6 fő.

***A Gyerekházat látogató családok összetétele***

A Gyerekházba látogató családok összetétele igen vegyes, hiszen megtalálhatók kis számban roma származásúak, rendszeres gyermekvédelmi támogatásban részesülő nem roma helyi lakosok, valamint egyre több olyan család, akik Romániából költöztek Biharkeresztesre. Emellett vannak olyan családok is, akik más magyar településekről érkeztek városunkba. Szociális helyzetüket tekintve helyi, átlagos anyagi körülmények között élő családok is ellátogatnak hozzánk, megismerkednek a Gyerekház tevékenységével, és gyakran rendszeres látogatókká válnak.

A gyerekház látogatói létszáma 2024-ben növekedett, amíg tavalyi 27 család, idén 32 család látogatta meg gyerekházunkat.

A jelenleg 10 rendszeresen járó és regisztrált családunk közül 4 *gyermekünk részesül rendszeres gyermekvédelmi kedvezményben, 5 család a szegregátumban él. A hátrányos helyzet vizsgálata már (az eddigiektől eltérően) 2023. január 01-től nem releváns.*

Azok a családok, akik nem regisztrált rendszeres együttműködő családnak, de járnak heti-kétheti alkalommal, ők ezen gyerekek száma jelenleg: 6.

Az anyukák gyakran kérnek tőlünk segítséget problémáik megoldásához, de legtöbb esetben segítő, támogató beszélgetést igényelnek vagy éppen csak azt, hogy meghallgassa őket egy olyan ember, akiben ők teljes mértékben megbíznak.

Több esetben segítettünk ügyintézésben, nyomtatványok kitöltésében, illetve térítésmentesen telefonhasználatot, internet elérést biztosítottunk. Előfordult több ízben, hogy a mosógépet is igénybe veszi egy-egy szülő. Amennyiben igény van rá, verses-, meséskönyveket és nagyobb játékokat is kölcsönadunk a gyerekek részére. Szinte állandósult a használt ruhák csereberéje, átvétele a családok között.

Ebben az évben is főként Biharkeresztesről és Ártándról (1 család) jártak hozzánk. Bojtról, Toldról, Nagykerekiből nem érkeztek családok.

***Napi-heti programjaink***

Gyerekházunkban a szakmai program keretében heti rendszerességgel tartunk fejlesztő foglalkozásokat a gyermekek életkorához igazodva. Ezek játékos formában segítik a beszéd, a nyelvi készségek, a kézügyesség és a mozgás fejlődését. Szerdánként „Babusgató” foglalkozásokat szervezünk, ahol ölbéli mondókák és dalocskák segítségével erősítjük a szülők és gyerekek közötti kapcsolatot.

A szülők és gyerekek számára rendszeresen tartunk kézműves foglalkozásokat, amelyek az aktuális évszakhoz és ünnepkörökhöz kapcsolódnak. Péntekenként „Háztartási napot” szervezünk, ahol közösen próbálunk ki recepteket, megosztunk házi praktikákat, és tapasztalatokat cserélünk. A 2024-es évben főként a sütés-főzés dominált, míg a tavaszi-nyári időszakban a kiskert gondozására is hangsúlyt fektettünk.

A szakmailag összehangolt munka megvalósítását szakemberek segítik gyerekházunkban.

Az idei év szakemberi jelenléte (az előző évekhez képest csökkent) az alábbiak szerint alakult:

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
|  | *01* | *02* | *03* | *04* | *05* | *06* | *07* | *08* | *09* | *10* | *11* | *12* |
| *védőnő* |  | *x* | *x* | *x* | *x* | *x* | *x* | *x* | *x* | *x* | *x* | *x* |
| *gyógytornász* | *x* |  |  |  |  |  |  |  |  |  |  |  |
| *pszichológus* |  |  | *x* |  |  |  |  |  |  |  |  |  |
| *dúla* |  |  | *x* |  | *x* |  | *x* |  |  |  | *x* |  |

* **Szilágyi Anna Sára** – védőnő havonta látogatja gyerekházunkat,
* **Pap Teréz**- gyógytornász- gyógytorna fogalkozás gyerekenek-szülőknek,
* **Cosma Sonja Dúla**- egyeztetett időben tart interaktív előadásokat 2-3 havi rendszerességgel,
* **Szabó-Oláh Beatrix** mentőtiszt- elsősegélynyújtás újszülöttek, csecsemők, kisgyermekek részére

***Közösségi nagy programjaink, rendezvényeink:***

|  |  |
| --- | --- |
| **HÓNAP** | **Közösségi program** |
| **Január** | Születésnaposok ünneplése |
| **Február** | Farsangi mulatság- és vetélkedő |
| **Március** | Nőnapi megemlékezés |
| Húsvétolás – nyuszisimogatóval, csoki tojáskeresés, vetélkedő |
| **Április** | Születésnaposok ünneplése |
| **Május** | Anyák napi köszöntés a BESZI időseivel és a Margaréta csoporttal |
| Születésnaposok köszöntése |
| Városi Gyereknap- csillámtetoválás |
| **Június** | Születésnaposok köszöntése |
| **Július** | Szülinaposok köszöntése |
| Kirándulás a debreceni Aqaticumba |
| Kerékpártúra az ártándi Horgász-tóhoz |
| **Augusztus** | Nyárbúcsúztató és ballagtató családi délután |
| Születésnaposok köszöntése |
| Medencézés |
| **Szeptember** | A magyar népmese alkalmából könyvtárlátogatás (mesevetítés, kézműveskedés, Népmesés Activity) |
| Szülinaposok ünneplése |
| **Október** | Manókiállítás az óvodában, bölcsődei közös foglakozás |
| **November** | A gyerekház születésnapjának megünneplése |
| Kovászolt kenyér készítése |
| **December** | Mikulás ünnepség |
|  | Mézeskalácssütés |
| **Tervezett:** | Dec. 19-én karácsonyi ünnepség |

Ebben az évben 25 alkalommal tartottunk *szülői fórumot*, beszélgető köröket.

1. **PARTNERSÉG, RENDEZVÉNYEK**

**Városi rendezvényeken való részvétel**

Gyerekházunk munkatársai igyekeznek a városi rendezvényeken is képviseltetni magukat, ebben az évben is jelen voltunk: a Városi Majálison, a Városi Gyereknapon, mely alkalom ezennel az óvoda által szervezve a Sportcsarnokban volt megtartva. A tavalyi év decemberében a hagyományainkhoz híven a 3. adventi gyertya meggyújtásánál a vendéglátást mi biztosítottuk és idén is vállaltuk ezt a megtisztelő szerepet.

**A Gyerekház szakmai partnerei**

A Gyerekháznak fontos célja a rendszeres és hatékony együttműködés kialakítása a családokkal foglalkozó szakemberekkel. Kiemelt partnerként tekintünk a védőnőkre, a gyermekjóléti szolgálat munkatársaira, a gyermekorvosokra, szociális munkásokra, óvónőkre és gyógypedagógusokra, hiszen közös munkánk hozzájárul a gyermekek és családjaik támogatásához.

A **Védőnői Szolgálat** munkatársa, Szilágyi Anna Sára havi rendszerességgel látogatta a Gyerekházat, ahol a szülők számára tájékoztatást nyújtott az aktuális egészségügyi és babagondozási témákról. Emellett lehetőséget biztosított arra, hogy a felmerülő kérdésekre személyre szabott válaszokat adjon.

Kiváló kapcsolatot ápolunk a **Biharkeresztesi Szivárvány** **Óvodával és Bölcsődével**, egymás munkáját kölcsönösen támogatjuk és rendszeresen részt veszünk közös programokon. Az idei év egyik kiemelkedő eseménye egy manókiállítás megtekintése volt, amelynek az óvoda nyújtott otthont, emellett egy közös foglalkozáson is részt vehettünk a bölcsődében családjainkkal, amely tovább erősítette együttműködésünket és a családok közösségi élményeit.

Szoros és folyamatos kapcsolatot tartunk fenn a helyi **Családsegítő- és Gyermekjóléti Szolgálattal**, amelynek alapja az állandó információcsere. Ez az együttműködés hatékonyan segíti mindkét szervezet munkáját a családok támogatásában és a gyermekek jólétének biztosításában.

Az idei évben sajnos nem sikerült hatékony együttműködést kialakítani a **Roma Nemzetiségi Önkormányzattal**, így közös tevékenységekre nem került sor. Célunk, hogy ezen a helyzeten változtassunk, és a jövőben eredményesebb kapcsolatot alakítsunk ki.

Bízunk benne, hogy az újonnan megválasztott Roma Nemzetiségi Önkormányzattal az előzőektől sikeresebb partnerséget tudunk kialakítani, és közösen dolgozhatunk a rászorult roma családok támogatásán.

A **Városi Művelődési Ház és Könyvtár** egyes programjaiba is be tudtunk kapcsolódni. A könyvtári tematikus kiállításoknak rendszeres látogatói vagyunk.

**Kapcsolattartás a fenntartóval, Biharkeresztes Város Önkormányzatával**

Kapcsolatunkat fenntartónkkal továbbra is Biharkeresztes Város Önkormányzatával szoros és gördülékeny együttműködés jellemezi. A rendszeresen tartott vezetői megbeszéléseken alkalmunk van minden programunkat leegyeztetni a fenntartó képviselőjével, Dani Béla Péter Polgármester úrral, valamint egyeztetni tudunk városunk intézményeinek vezetőivel, miként tudunk egymással összefonódva segíteni programjainkban, minél sikeresebbé tenni azokat. Köszönjük Polgármester Úr ismételt közvetlen segítségét is a nyárzáró rendezvényünkön való aktív részvételében.

A költségvetés megtervezésében és megvalósításában ez évben is Karancsiné Kerekes Erzsébet pénzügyi irodavezető asszony, egyéb szervezési kérdésekben pedig Gulyásné Kovács Gabriella szervezési irodavezető asszony volt a segítségünkre.

Köszönjük szépen a város vezetésének segítségét, mellyel működésünket segítik!

A ***Gyerekház szakmai felügyelete:*** A gyerekházak szakmai munkáját a Társadalmi Esélyteremtési Főigazgatóság felügyeli mentorhálózat működtetésével. 2024. január 01. napjától a mentori felügyeletet felváltotta a tanácsadói felügyelet, mely munkánkat segítette és segíti. Tanácsadó személyében is változás történt, Nagy Ágens nyugdíjba vonult, így 2024. november 11-től Belák Ilona lett az új mentorunk, munkáját 2023.12.31-ig látta el.

2024.01.01-től Hajdu Zsolt vette át a gyerekházunk munkájának szakmai felügyeletét és módszertani támogatását, aki tanácsadói feladata mellett, tanodavezetői feladatokat is ellát Ibrány településen.

Változások:

* A mentor, mint megnevezés megszűnt, helyette „tanácsadó-ellenőr” megnevezés használatos.
* a havi látogatás és ellenőrzést felváltotta a 2 havi látogatás, mely bejelentés nélkül is megtörténhet.

Ebben az évben 5 alkalommal járt nálunk a tanácsadó- ebből egy alkalom szakmai nap formájában valósult meg, melynek a mi gyerekházunk nyújtott otthont.

Tapasztalataink alapján ez az új „tanácsadói-ellenőri rendszer” sokkal formálisabb, valamint kevésbé szoros és közvetlen, az előző években megszokotthoz képest.

**Adományok**

A 2024-as évben is több magánszemély ajánlott fel főként ruhaneműt, játékot, cipőt, melyet eljuttattunk a hozzánk járó, vagy hozzánk előzőekben járt hátrányos helyzetű családoknak. Folyamatosan érkeznek lakossági támogatások, melyeket minden alkalommal továbbítunk a látókörünkben lévő rászorulók részére. Az „Örökbe fogadok egy gyerekházat” - mozgalom keretében is kaptunk ruha adományt, játékot, melyet nagy szeretettel fogadtunk és továbbítottunk a rászorultak felé. A Henkel cég januárban mosószer és tisztítószer adománnyal segítette munkánkat, egy részét rászorultaknak kiosztottuk, másik részét a Henkel cég az intézmény részére biztosította. Dani Béla Péter polgármester úr 2 alkalommal is nagy mennyiségű ruhaadományt biztosított a gyerekházba járó rászorult családoknak, Semlyényiné Mizák Ágota alpolgármester asszony pedig egy automata mosógépet adományozott egy rászoruló családnak. A rászoruló családok nevében itt is nagy tisztelettel köszönjük szépen az adományokat.

**Szakmai képzés**

A 2024. évben augusztus 30-án vettünk részt Nagyrábén a „Biztos Kezdet Gyerekházak és Tanodák Hajdú-Bihar vármegyei tanévnyitó értekezlete” címmel tartott előadáson, valamint 2024. szeptember 5-én itt Biharkeresztesen, Gyerekházunkban tartottunk egy szakmai műhelyt, melyen 6 környékbeli gyerekház képviselői és a Társadalmi Esélyteremtő Főigazgatóság (továbbiakban TEF) Támogatásirányítási Főosztály munkatársai voltak jelen. A program címe: „A mesepedagógiai módszer alkalmazásának lehetőségei a Biztos Kezdet Gyerekházakban” volt.

**Ellenőrzés**

A 2024. évben kormányhivatali és módszertani szakmai ellenőrzés nem történt intézményünkben, a Magyar Államkincstár sem jelezte ellenőrzési szándékát.

**IV. FEJLESZTENDŐ TERÜLETEINK, CÉLJAINK, ÖSSZEGZÉS**

Feladataink és küldetésünk teljesítésének sarokpontjait egy SWOT elemzésben szeretném bemutatni, talán ez mutatja leghűebben a tevékenységünk mibenlétét és jövőbeli képére is rátekintést nyújt.

|  |  |  |  |
| --- | --- | --- | --- |
| **SWOT ELEMZÉS** | | | |
| **Erősség** | * fenntartóval, intézményekkel való jó együttműködés * településen való megközelít-hetőség (centrumban) * tárgyi-technikai eszközök felkészültsége * családias környezet * a dolgozók kohéziója, együttműködési készsége * önkéntes szakemberi jelenlét * rugalmasság- a családok igényeinek szem előtt tartása * közösségi programjaink sikere * aki már egy gyerekével rendszeresen járt hozzánk, a többivel is visszajár * jó szakmaközi kapcsolatok | **Gyengeség** | * a helyi roma társadalom biztos kezdet programba való bevonása * szűkös anyagi lehetőségek   szakemberek tekintetében   * a várandós kismamák mint célcsoport elérése * szakmai támogatás gyengülése (mentori-tanácsadói hálózat támogatási minőségének romlása) |
| **Lehetőségek** | * Az új roma nemzetiségi önkormányzattal való együttműködés terén pozitív jövőkép * a védőnői szolgálattal való szorosabb együttműködés (Baba-mama karácsonyon való részvétel) * több reklámfelületen való megjelenés * a veszélyeztetett 0-3 éves gyereket nevelő családokat kötelezni lehetne a gyerekházi részévételre | **Veszélyek** | * gyermekvállalási kedv csökkenése * bölcsődét igénybe vevők számának növekedése * a fenntartási költségek magasak, ez a szakmai munka minőségének romlását veszélyezteti (pl. az előző időszakokhoz képest kevesebb szakembert tudunk akalmazni) * a finanszírozás formájának bizonytalansága (a TEF részéről) |

**Összegzés**

A biharkeresztesi hátrányos helyzetű családok elérésében, nagy segítséget nyújt a Biharkeresztes Város Önkormányzat Polgármesteri Hivatala, félévente egyeztetjük a rendszeres gyermekvédelmi kedvezményben részesülő családokat, illetve megkapjuk a 0-3 éves korúak frissített listáját. Ezen adatok ismeretében tudjuk megkeresni a rászoruló családokat. Tapasztalatunk az, hogy sokan be vannak jelentkezve Biharkeresztesre állandó lakcímmel, de nem itt élnek, többen közülük külföldön tartózkodnak és kettős állampolgárok.

A védőnői szolgálat adatai alapján idén 24 gyerek született és még 2 baba várható ebben a hónapban. Nagy öröm számunkra, hogy akik már az 1. vagy 2. gyerekükkel jártak nálunk, újabb baba születése után is látogatóink lesznek, van, aki már várandósan is megjelenik.

Tervezzük, hogy a családok mielőbbi megismerése és szolgáltatásunk ismertetése érdekében a Baba-mama karácsonyon részt veszünk és tájékoztatót tartunk.

Az energiaárak emelkedése a szakmai munkánkra sajnos negatívan hatott. A fűtéssel, világítással és az élelmiszerekkel kapcsolatos többletkiadások elsősorban a szakemberi jelenlétet csökkentették gyerekházunkban. Jó hír viszont, hogy az előző évi sütivásárból befolyó összeggel tudtuk támogatni a nyári autóbusz-kirándulásunkat, mely az utazási költségeinket 100 %-ban fedezte.

Még mindig aktuális, hogy a Gyerekház épületének belső terei festést igényelnének. A plafonon az ázás nyomai láthatóak, hiányzik az akadálymentesített bejárat, a babakocsikat csak a lépcsőn felemelve tudjuk az épületbe behozni, a csatorna több helyen lyukas, így ázik az épület alapja, ez sürgős javítást igénylendő lenne. Az eltörött libikókánk pótlására is szükség lenne. Nagy segítség viszont, hogy egy klímát kaptunk, mely mind a nyári melegben, mind pedig a fűtési alternatívákban nagy segítségünkre van.

Összegezve a beszámolóban leírtakat, a gazdasági helyzet nehézségeit figyelembe véve eredményes évet zárhatunk, hiszen most is elmondható, hogy családjaink jól érzik magukat nálunk, rendszeresen megjelennek, ugyanis gyermekeik fejlődésében hathatós segítséget tudunk nyújtani. Szakmaközi kapcsolataink továbbra is hatékonyan működnek. A közösségi programjainkat idén is a megszokott színvonalon tudtuk biztosítani, melyre volt is érdeklődés. Eredmény az is, hogy az önkéntes szakemberek továbbra is jelen vannak intézményünkben, továbbá a fenntartónk, a város intézményei és a civil lakosság is támogatói segítő munkánknak. Bízunk benne, hogy a következő évben is ez a tendencia folytatódik.

***Mottónk változatlan:***

*Nagy dolgokra nem mindenki képes. De kis dolgokat nagy szeretettel bármelyikünk megtehet.*

*/Teréz Anya*/

Biharkeresztes, 2024. december 05.

Pető Mónika

Gyerekház-vezető